Ժամանակակից մուլտֆիլմերում հաճախ հանդիպում են այնպիսի իրավիճակներ, երբ չար հերոսները հանկարծ իրենց բարիի նման են պահում, իսկ բարիները` չարերի նման: Դրա վառ ապացույցը «Շրեկ» մուլտֆիլմն է: Հիշեք «Գեղեցիկ արքայազնը», մի՞թե բավական անախորժ տիպ չէ: Իսկ հիմա եկեք վերադառնանք «Գեղեցիկ արքայազնի» նախնական հասկացողությանը. բարի, գեղեցիկ, խելացի, սպիտակ ձիու վրա, և անպայման պետք է փրկի արքայադստերն ու կնության առնի: Իսկ ի՞նչ ունենք շրեկյան արքայազնից: Բացի սպիտակ ձիուց ու չափից ավելի քաղցր-մեղցր արտաքինից, թերևս ոչինչ: Ավելին, նրան մատուցում են որպես բացառապես բացասական հերոսի: «Մութ ուժերի» կողմում մենք տեսնում ենք նաև նրա մորը` «Բարի փերի» անունով (մտածեք «բարի փերի» հասկացության մասին): Զարմացնում է նաև «գեղեցիկ արքայադուստրերի» վարվեցողությունը` Մոխրոտիկի, Քնած գեղեցկուհու, որոնք առհասարակ հիմնովին խարխլում են բարի հերոսների հասկացողությունը: Հնարավոր է, որ ներկայումս ժանրի ճգնաժամ է, և անդրօվկիանոսյան կինոստուդիաները պարզապես չգիտեն` էլ ինչ մտածել: Ինչպիսի տարբեր ազդեցություն էլ ունենան, ամեն դեպքում միտումը կանցնի կգնա, իսկ երեխայի հոգեկանը կարող է խաթարված մնալ ողջ կյանքում: